parfuum | Thulana
Tag Archives: parfuum
Manne van anderse vere
(** fotos vanaf internet afgelaai)
Groot is my verbasing toe 'n wild vreede man die deur voor my ooppluk en beduie ek moet instap. Ek is nie verbaas oor sy gelante gebaar nie, maar dis 'n dames poeierkamer in 'n inkopiesentrum, en ek vermy openbare badkamers soos griep inspuitings.
In Akkra moet mens die ongeskrewe reëls van mans weer van vooraf leer.
Hierso is alle mans bo die ouderdom van elf, totaal en al sokker gek, en ondersteun bekende Europese spanne. Daar is geen verwarring as hulle in groot troppe bymekaarkom en uitbundig rondspring en juig wanneer doele aangeteken word nie. Hulle eie span hoef nie eens te speel nie – enige lewendige sokkeruitsending sal doen. Onmiddelik na afloop van die wedstryd sit hulle die drinkding neer, en skoert huiswaarts want min van hulle het veel alkohol-lus.
Die mees effektiewe afpersing is wanneer 'n vrou in trane uitbars. Ek erken ruiterlik ek het al in krokodiltrane met lopende snot en 'n bygaande pynende kerm vanuit 'n verknorsing gekom toe ek van die pad afgetrek is. En ja vroumens goete…enige verwysing na vroumens kwale, teaters en operasies, menstruasie pyne, oorgang jare, bloeddrukpille en jy kan letterlik sien hoe die doeane beampte wegdyns en jou handsak teruggee.
"Reguit woorde" is eenvoudig die beste raad wat ek enige iemand nuuts kan gee. Ons kompleks se swembadwater is louwarm 24/7, maar die mini-skare wat jou kom aanstaar moes ek gou ontmoedig. Die tuinier kom skielik die plante water gee, die sekeuriteitswagte kom stadig hulle rondtes stap en haak vas. Selfs die skoonmakersspan is skitterend aanwesig die oomblik as ek my handdoek oopgerol het. Dames, moenie skimp dat jy privaatheid benodig nie, moenie raad uitdeel en aanbevelings maak nie, hulle kóp dit nie. . Praat reguit, sê hulle moet weggaan en wegbly tot jy klaar geswem het.
"Ja" en "nee" is aanvaarbare antwoorde aan elke Jan-en-sy-maat, vir baie persoonlike vrae vra soos: "hou jy van Ghana?" Is jy getroud? Voer jy jou kat. Maar die 'stilbly-antwoord' is 'n reaksie wat hierdie manne nie mee kan deel nie.
Taxi drywer: "You are looking fine today!" Antwoord: Swyg.
Pakker by Kassiere: "I want to marry your daughter!" Antwoord: Swyg
Assistant by I-shop: "I like a big-brain woman, can you teach me?" Antwoord: Swyg
Hierdie mense eet als en 'banting' is bewys die duiwel is doenig. Die eerste keer wat 'n vreemde man my vertel het "you are so fat, and cute" het ek my inkopiewaentjie net daar gelaat en gaan tjank in die kar. Nou is ek ietwat wyser; dra ek wapperende rompe vir inkopies en hang die jeans in my kas vir weke lank. Manne hierlangs reken dis 'n reuse kompliment om iemand te vertel hoe vet hulle is. Vet mense word gesien as gesond en welvarend, en elke tweede mens vreet hope rys en kos wat dryf in rooi palmolie asof dit hulle laaste ete op aarde sal wees.
Manne hierlangs is klokslag onthuts as hulle hoor jy het een of ander ingeneursgraad of tegniese kwalifikasie en skroom nie om te vra of jy langer jare as normaal geneem het om dit te bereik. Hulle stel hulleself voor as "Michael, engineer-Michael" of "Larry, CA-Larry" en wees gereed om bo-oor of doodgepraat word in 'n geselskap want vroue is mooier toe-bêk op die arm, en nog stiller in die hoek.
Krawatknope en rooi satynsakdoeke met snyerspakke is allerdaags. Manne wat soos poue pronk in fyngewaad en duur parfuum is aan die orde van die dag. Hulle is nie verfyn nie, maar dring aan op die aandag wat hulle toekom. Met duur donker motor, groot oordrewe polshorlosie en goue telefone sal hulle op en af deur die restaurant stap en kliphard die een of ander besigheids transaksie bespreek. Basta met etiket en privaatheid, hy sal gesien word. Ander se status word gemeet aan die dames op 12 sentimeter hakke en aandrokke aan sy tafel, en die konjak wat hy met cola meng. Getroude mense pas bymekaar, presies dieselfde lap is gebruik vir hulle uitrustings, insluitende die 4 kinders se rokke en hemde.
Manne se hare en hardebaard word so te sê poenskop geskeer. Fênsie golwe en strepies word kunstig tot op 'n paar millimeter gekap en gestyl. Ekstra wollerigheid op die kop is 'n teken van swaar tye en die rede dat jy 'n haarkapper nie kan bekostig nie. Dieselfde geld vir 'n vuil motor. Jy über eerder as wat jy met 'n vuil motor rondrits.
Ek reken ons kan rebelleer teen die goete wat ons so 'anders' vind, maar in die geheim waardeer ons die order van hierdie ongeskrewe reëls. Maar ek verstaan hoe moeilik dit is om in 'n ander land en vreemde kultuur nie oopbek te bly staar nie.
Nou ja, toe stap ek fluks in daardie openbare badkamer in, sit nuwe lipsel aan en storm onder 'n minuut weer uit, verlig daar's geen teken van die gelante heer nie.
This entry was posted in Expat Living, Ghana, Living in Africa, Strange things, Traveling, Vreemde dinge and tagged Accra, Afrikaans, Akkra, Baard, Banting, Hakke, parfuum, Sokker, Swem, Trane on June 6, 2017 by Daniël Bezuidenhout.
Wat is op jou kassie?
In opdrag van Scrapydo: Week 12 – Slaapkamers
Boekwinkels en biblioteke se reuk toor met my. Miskien is dit die mot in my want ek word vasgevang om in dowwe sirkels, in sag lig, my draaie deur hulle te drentel.
So kom ek eendag af, op 'n koffietafel boek vol kiekies wat op mense se bedkassies rondstaan. Blykbaar kan één kiekie 'n beeld weergee van jou hele persoon.
Dis so persoonlik. Bed-opmaak doen ek sodra ek opstaan, maar as Carla gou in my kamer wil instap, wonder ek altyd of my slaapkamer geheime om my bedkassie weggegee word.
Op my kassie is 'n stapel boeke en parfuum. Ek lees gereeld meer as een storie op dieselfde tyd. In die badkamer-terwyl ek wag vir badwater om in te tap, of kombuis-wanneer ek vla omroer; tel ek net 'n boek op. Onlangs het ek vir Jo Nesbo raakgelees en nou verslint ek al sy skryfsels. Daar is ook 'n blink tinfoelie pakkie met bloeddrukpille en 'n glasbottel drinkwater. 'n Ikea leesliggie met 'n kameelnek en 'n LED helder bulpie. 'n Leesbril en sjokelade.
My Vrystaatman se bedkassie lyk asof hy dit nounet ingeskuif het. Daar staan net sy leesliggie, sy beursie en sy telefoon wat hy herlaai. Niks anders nie. Hy's verwoed minimalisties.
My Ma se bedkassie is dit net pille, poeiers, parfuum en nagrome. In haar skadu-jare ervaar sy gesondheidsprobleme al is sy nog – in my opinie: die mooiste vrou.
Carla my vriendin se bedkassie vertoon tarrotkaarte, pêrelstringe, bonkige juweliersware, haarrekkies en haarkamme. Telefoon kabels en kougompakkies, simkaarte en 'n handvol Baht munte. 'n Malkop wilde sorgvrye reisiger, daardie ene….
Op my seun se bedkassie, in 'n dik stoflaag is 'n foto van 'n meisie, pakkies sigarette, sy pyp, 'n asbak, beursie, vaal munte en sy telefoon. Niks misterieus omtrend hom nie.
Nou wat sê die slim mense as mens geen bedkassie het nie?
Die huurplek in Akkra se slaapkamer is ruim en prakties. Ek is 'n regte naguil en hou van laataand lees. My nagliggie se ligstraal pla manlief. Slaap kom oorval die Vrystater met moeite, en ander halfuur beginne hy rusteloos omdraai – dis my teken vir ligafskakel voordat hy steun en kreun, en ek skuldig voel. Hy reken ek is die mens wat die 'gou-aan-die-slaap-val' rekord hou. Tussen regopsit en my kop kussing vat, val ek aan die slaap.
'n Paar jaar gelede het my Vrystaatman een reënmiddag die TV van die muur in die kamer afgehaal en onder die arm mee uitgestap. Dit was die laaste van 'n TV in die kamer. Elke slim vrou weet watter bekgevegte sy kan wen…
Onlangs het ek my esel en verfkwasse in die kamer kom staanmaak. Die lig is net reg, musiek is altyd aan die speel en die groot vloerteëls hou die kamer lekker koel. Solank die verfpotte en kwaste netjies weggepak word, is daar geen kommentaar van die kamermaat nie.
As ek my sin kry gaan ek 'n paar slaapkamer veranderings aanbring as ons eers weer in Windhoek se plaashuis woon. Die klerekaste moet 'n sagte binnelig aanskakel sodra en die kasdeure ooptrek. Daar moet 'n ekstra ligskakel aangebring word wat 'n sagte lig agter die bed se kopstuk aanskakel sodat ek voor ligdag met kalmte kan wakkerword. My gordyne gaan ek verander sodat dit pikstikdonker kan wees as dit toegetrek is. Ek smag na 'n outydse waskom en wastafel en weet presies waar ek moet gaan snuffel om een te koop. Miskien moet ek die muurversierings effe opdateer, ek voel 'n smeulende Marilyn Monroe hoort 'n ereplek iewers op 'n muur.
Ons slaapkamer het 'n deur wat direk op die werf uitloop. Mos maar ou plaashuis. Daardie oudeur wil ek vervang met 'n mooie houtdeur met Franse glaspaneeltjies in. In die somer staan die deur oop sodat die koellug kan deurtrek. Op sy tyd sal ek die sekeuriteitslig verder van die kamer skuif om die tarrentale stil te kry. Dis 'n nuwe streep van 'n paar tarrentale wat met skrilstemme mekaar beledig die hele aand. Die probleem is die dat dieselfde swaeltjies jaar-vir-jaar daar op daardie sekeuriteitslig kom broei en nesbou. Ons lê vroegoggend en luister die voëltjies. Beste plan is seker om die lig daar te behou en met die koord af te knip. Daar staan 'n groot boekrak in die kamer. Huidiglik het ons ou teekiskassies, op die sy gedraai, met net plek vir 'n ronde 40 watt vaalbedliggie. O-ja, ek soek 'n reuse wit muskietnet wat oor die bed pas… Nie oor muskiete pla nie – ek dink net dis romanties…
Noudat laataand lees uit is, is dit tyd om daai boekrak uit te gooi en meer praktiese bedkassies aan te skaf. Miskien bring die veranderings nuwe geheime en idees… mens weet nooit.
This entry was posted in Expat Living, Ghana, Living in Africa, Skryfoefening and tagged Accra, Afrikaans, Akkra, boeke, esel, Joe Nesbo, parfuum, verf on April 1, 2016 by Daniël Bezuidenhout.